CELEX: 32017R0677
Language: sk
Date: 2017-04-10 00:00:00
Title: Vykonávacie nariadenie Komisie (EÚ) 2017/677 z 10. apríla 2017 o predĺžení platnosti výnimky z nariadenia (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku, udelená na lov afie priesvitnej (Aphia minuta) záťahovými sieťami ovládanými z lode v určitých pobrežných vodách Španielska (Murcia)

11.4.2017   
            
            
               SK
            
            
               Úradný vestník Európskej únie
            
            
               L 98/4
            
         VYKONÁVACIE NARIADENIE KOMISIE (EÚ) 2017/677
   z 10. apríla 2017
   o predĺžení platnosti výnimky z nariadenia (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku, udelená na lov afie priesvitnej (Aphia minuta) záťahovými sieťami ovládanými z lode v určitých pobrežných vodách Španielska (Murcia)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (1), a najmä na jeho článok 13 ods. 5,
   keďže:
   
               (1)
            
            
               V článku 13 ods. 1 nariadenia (ES) č. 1967/2006 sa zakazuje používanie vlečeného výstroja do 3 námorných míľ od pobrežia alebo po hĺbnicu 50 m, ak sa táto hĺbka dosiahne v kratšej vzdialenosti od pobrežia.
            
         
               (2)
            
            
               Komisia môže na žiadosť členského štátu povoliť výnimku z článku 13 ods. 1 nariadenia (ES) č. 1967/2006, pokiaľ je splnených niekoľko podmienok uvedených v článku 13 ods. 5 a 9.
            
         
               (3)
            
            
               Dňa 17. apríla 2012 požiadalo Španielsko Komisiu o výnimku z článku 13 ods. 1 prvého pododseku daného nariadenia, na základe ktorej by v pobrežných vodách Autonómneho spoločenstva Murcia bolo možné na lov afie priesvitnej (Aphia minuta) používať záťahové siete ovládané z lode.
            
         
               (4)
            
            
               Výnimku požadovanú Španielskom a súvisiaci návrh riadiaceho plánu posúdil v roku 2013 Vedecký, technický a hospodársky výbor pre rybárstvo (STECF).
            
         
               (5)
            
            
               Španielsko prijalo svoj riadiaci plán 27. marca 2013 (2).
            
         
               (6)
            
            
               Výnimka z článku 13 ods. 1 prvého pododseku bola poskytnutá do 31. decembra 2016 na základe vykonávacieho nariadenia Komisie (EÚ) č. 773/2013 z 12. augusta 2013 (3).
            
         
               (7)
            
            
               V júni 2013, septembri 2014, júli 2015 a júli 2016 predložilo Španielsko Komisii vedecké správy o vykonávaní riadiaceho plánu.
            
         
               (8)
            
            
               Dňa 13. júla 2016 španielske orgány požiadali Európsku komisiu o predĺženie platnosti výnimky na obdobie po 31. decembri 2016. Španielsko poskytlo aktualizované informácie odôvodňujúce predĺženie výnimky.
            
         
               (9)
            
            
               Výbor STECF v roku 2016 posúdil žiadosť Španielska o predĺženie výnimky a súvisiaci návrh riadiaceho plánu.
            
         
               (10)
            
            
               Výnimka, o ktorú Španielsko požiadalo, spĺňa podmienky uvedené v článku 13 ods. 5 a 9 nariadenia (ES) č. 1967/2006.
            
         
               (11)
            
            
               Vzhľadom na obmedzenú rozlohu kontinentálneho šelfu a osobitnú distribúciu cieľového druhu platia konkrétne geografické obmedzenia.
            
         
               (12)
            
            
               Rybolov záťahovými sieťami ovládanými z lode nemožno kombinovať s rybolovom iným výstrojom a nesmie mať výrazný vplyv na morské prostredie.
            
         
               (13)
            
            
               Výnimka, o ktorú požiadalo Španielsko, sa týka iba obmedzeného počtu 27 plavidiel.
            
         
               (14)
            
            
               Riadiacim plánom sa zaručuje, že v budúcnosti nedôjde k zvýšeniu rybolovného úsilia, keďže oprávnenia na rybolov budú vydané iba predmetným 27 plavidlám s celkovým rybolovným úsilím 1 211 kW, ktoré už majú oprávnenie na vykonávanie rybolovu v Španielsku.
            
         
               (15)
            
            
               Tieto plavidlá sú uvedené v zozname, ktorý bol v súlade s požiadavkami článku 13 ods. 9 nariadenia (ES) č. 1967/2006 oznámený Komisii.
            
         
               (16)
            
            
               Riadiaci plán zavádza zmeny, ktorých cieľom je zefektívniť rybolovné operácie, konkrétne i) ponúka možnosť zvoliť si začiatok rybolovnej sezóny flexibilne v závislosti od meteorologických podmienok, ii) stanovuje maximálny povolený denný výlov na plavidlo, na deň a na rybára zapojeného do rybolovu, iii) upravuje hraničné referenčné body na základe vedeckých údajov za roky 2012 až 2016, iv) zavádza opatrenia na obmedzenie prenosov oprávnení na rybolov a v) zriaďuje riadiaci výbor, ktorého členovia sú zástupcami úradov, odvetvia rybolovu, vedeckej obce a zainteresovaných strán.
            
         
               (17)
            
            
               Predmetné rybolovné činnosti spĺňajú požiadavky článku 4 ods. 1 nariadenia (ES) č. 1967/2006, v ktorom sa umožňuje výnimka, na základe ktorej možno za určitých podmienok povoliť rybolov nad chránenými biotopmi, pokiaľ pri rybolove nedochádza ku kontaktu s dnom zarasteným morskou trávou.
            
         
               (18)
            
            
               Požiadavky článku 8 ods. 1 písm. h) nariadenia (ES) č. 1967/2006 nie sú uplatniteľné, pretože sa týkajú plavidiel na lov vlečnou sieťou.
            
         
               (19)
            
            
               Pokiaľ ide o požiadavku na súlad s článkom 9 ods. 3, v ktorom sa stanovuje minimálna veľkosť ôk siete, Komisia konštatuje, že Španielsko v súlade s článkom 9 ods. 7 nariadenia (ES) č. 1967/2006 vo svojom riadiacom pláne povolilo výnimku z týchto ustanovení vzhľadom na to, že predmetné rybolovné činnosti sú výrazne selektívne, majú zanedbateľný vplyv na morské prostredie a nevzťahujú sa na ne ustanovenia článku 4 ods. 5
            
         
               (20)
            
            
               Riadiaci plán Španielska obsahuje opatrenia na monitorovanie rybolovných činností, a teda spĺňa podmienky článku 14 nariadenia Rady (ES) č. 1224/2009 (4).
            
         
               (21)
            
            
               Predmetné rybolovné činnosti nenarúšajú rybolovné činnosti iných plavidiel.
            
         
               (22)
            
            
               Používanie záťahových sietí ovládaných z lode je v riadiacom pláne Španielska regulované s cieľom zabezpečiť, aby sa úlovky druhov uvedených v prílohe III k nariadeniu (ES) č. 1967/2006 obmedzili na minimum.
            
         
               (23)
            
            
               Záťahové siete ovládané z lode sa nepoužívajú na cielený lov hlavonožcov.
            
         
               (24)
            
            
               Riadiaci plán Španielska obsahuje opatrenia na monitorovanie rybolovných činností uvedených v článku 13 ods. 9 treťom pododseku nariadenia (ES) č. 1967/2006.
            
         
               (25)
            
            
               Požadovaná výnimka by sa preto mala udeliť.
            
         
               (26)
            
            
               Španielsko by malo v stanovenom termíne a v súlade s plánom monitorovania stanoveným v španielskom riadiacom pláne predložiť Komisii správu.
            
         
               (27)
            
            
               Obmedzením trvania výnimky sa zabezpečí pohotové prijatie nápravných riadiacich opatrení v prípade, že sa na základe monitorovania plánu riadenia ukáže zlý stav ochrany lovených populácií, a zároveň sa ním vytvorí možnosť na zlepšenie vedeckého základu, vďaka ktorému sa môže skvalitniť plán riadenia.
            
         
               (28)
            
            
               Výnimka by sa preto mala uplatňovať do 31. decembra 2019.
            
         
               (29)
            
            
               Opatrenia stanovené v tomto nariadení sú v súlade so stanoviskom Výboru pre rybolov a akvakultúru,
            
         PRIJALA TOTO NARIADENIE:
   Článok 1
   Výnimka
   Článok 13 ods. 1 nariadenia (ES) č. 1967/2006 sa neuplatňuje v pobrežných vodách Španielska susediacich s pobrežím Autonómneho spoločenstva Murcia pri love druhu afie priesvitnej (Aphia minuta) záťahovými sieťami ovládanými z plavidiel, ktoré:
   
               a)
            
            
               sú zapísané v námornom registri, ktorý vedie Generálne riaditeľstvo pre hospodárske zvieratá a rybolov Autonómneho spoločenstva Murcia;
            
         
               b)
            
            
               daný druh rybolovu vykonávajú viac ako päť rokov a nespôsobia budúce zvýšenie rybolovného úsilia a
            
         
               c)
            
            
               majú oprávnenie na rybolov a svoju činnosť vykonávajú podľa riadiaceho plánu, ktorý prijalo Španielsko na základe článku 19 nariadenia (ES) č. 1967/2006 (ďalej len „riadiaci plán“).
            
         Táto výnimka sa uplatňuje do 31. decembra 2019.
   Článok 2
   Plán monitorovania a správa
   Španielsko do troch rokov od nadobudnutia účinnosti tohto nariadenia predloží Komisii správu vypracovanú v súlade s plánom monitorovania prijatým v rámci riadiaceho plánu uvedeného v článku 1 prvom odseku písm. c).
   Článok 3
   Nadobudnutie účinnosti
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. apríla 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 36, 8.2.2007, s. 6.
   
      (2)  Referenčné číslo úradného vestníka Murcijskej oblasti: 78, 6.4.2013, s. 13950.
   
      (3)  Vykonávacie nariadenie Komisie (EÚ) č. 773/2013 z 12. augusta 2013, ktorým sa udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pre lov druhu Aphia minuta záťahovými sieťami ovládanými z lode v určitých pobrežných vodách Španielska (Murcia) (Ú. v. EÚ L 217, 13.8.2013, s. 28).
   
      (4)  Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).